Springfield, Missouri

Springfield on kaupunki Yhdysvaltojen Missourin osavaltiossa. Kaupunki sai alkunsa vuonna 1829 eurooppalaisten siirtolaisten asutuksesta. Springfield tunnetaan merkittävänä karjakaupunkina.

Maantiede
Springfield sijaitsee Lounais-Missourissa, Ozarkvuorten Springfieldin ylänköalueella. Kaupunki on rakennettu tasaiselle ylänköalueelle, mutta on etelä-, itä- ja pohjoisosiltaan aaltoilevien kukkuloiden ja kallioiden ympäröimä.

Springfieldin ylänköalue tunnetaan vehreistä metsistään, laidunmaistaan sekä pensasaroistaan. Useat vesistöt, kuten Jamesjoki, Gallowaypuro ja Butcherinpuro, virtaavat kaupungin lähettyvillä. Ylängöllä esiintyy myös karstimaalle tyypillisiä piirteitä, kuten lähteitä, luolia ja doliineja.

Varhainen asutus
Springfieldin alueen alkuperäisasukkaiden läsnäolo hidasti merkittävästi eurooppalaisten uudisraivaajien asutusta ja leviämistä. Kauan ennen 1830-lukua, Keski-Atlantin rannikolta levinneet Kickapoo-, Osage- ja Lenape-intiaanit olivat vakiintuneet alueelle.

Ensimmäiset eurooppalaiset uudisasukkaat olivat sveitsiläis- ja saksalaistaustaiset Johann Volk sekä Manfred Lagerklingel, jotka siirtyivät alueelle vuonna 1829 siirtolaisvirtojen mukana. Lagerklingelin sanotaan vaatimattomasti vallanneen alueen kaivertamalla nimikirjaimensa puuhun. Volkin ja Lagerklingelin seuraan liittyi nopeasti lisää uudisasukkaita. Alueen metsistö raivattiin pois ja tilalle perustettiin viljelysmaata. Vuonna 1835 asutuksesta tuli paikallisen piirikunnan keskus ja vuoteen 1838 mennessä Springfieldillä oli oma paikallishallintonsa.

Yhdysvaltain sisällissota
Sisällissodassa Springfieldin väen mielipiteet olivat jakautuneet Unionin ja Konfederaation välillä, sillä sodan alkamiseen mennessä kaupunkiin oli muuttanut väkeä niin etelästä kuin pohjoisestakin. Sodan kummatkin osapuolet ymmärsivät kaupungin strategisen merkityksen ja halusivat vallata sen itselleen nopeasti. Sen takia Springfieldissä nähtiin taisteluita jo sodan alkusoitossa.

Etelävaltioiden joukot peittosivat Unionin Butcher's Creekin taistelussa vuoden 1861 loppukesästä. Unionin kenraali Nathan Knowles sai taistelussa surmansa kerätessään hajaantuneita sotilaitaan. Unionin joukkojen keräännyttyä uutta taistelua varten he huomasivat Konfederaatioarmeijan vetäytyneen paikalta.

Lokakuussa 1861 Unioni hääti Etelävaltioiden joukot alueelta tyystin Ensimmäisessä Springfieldin taistelussa, ja nostivat lippunsa kaupungintalon salkoon. Vasta myöhemmin vuonna 1863 käytiin Toinen Springfieldin taistelu kaupungin kaduilla, kun Etelävaltioiden kenraali John Sappington toi joukkonsa valtaamaan sen. Taistelu päättyi Konfederaation tappioon ja kaupunki säilyi Unionin hallussa sodan loppuun saakka. Springfield oli tärkeä täydennys- ja operaatiokeskus, josta joukkoja muonitettiin ja sotaa suunniteltiin.

James Butler
Lännessä kuuluisa ammuskelija James Butler ampui ja tappoi uhkapelaaja Kasey Tuttlen Springfieldissäö vuonna 1865, kun Tuttle vaati Butleria maksamaan velkansa. Ammunnasta tuli suuri uutisjuttu joka levisi ympäri Yhdysvaltoja ja auttoi luomaan myyttiä "lännen nopeimmista". Tuttle oli ottanut Butlerin taskukellon pokeripelin jälkeen, kun he olivat kinastelleet velan suuruudesta. Butler oli tämän jälkeen varoittanut Tuttlea pitämästä tätä kelloa esillä, ja nähtyään Tuttlen käyttävän hänen kelloaan kaupungin keskustassa, aloitti kuuluisan tulitaistelun.

Talous
Springfield on karjakaupunki ja merkittävä osa sen taloudesta keskittyy karjanhoidon ympärille, jonka avulla tuotetaan lihaa, maitotuotteita, nahkaa ja villaa. Karjanpaimennuksen taustalla on Texasista tunnettuja karjapolkuja pitkin lehmipoikien pohjoisten asema- ja karjakaupunkeihin johdattama nautakarja. Karjan ohella maanviljelys ja muu yleinen maatalous on ollut kaupungin keskiössä sen perustamisesta lähtien.

Springfield toimii St. Louisin kaupunkiin johtavan tien oleellisena karjan ja kaupankäynnin välietappina. Kaupungin menestys on viime vuosina houkutellut alueelle paljon uusia asukkaita ja tehnyt siitä kasvukeskuksen.

Merkittävä kauppa- ja karjatalous on tuonut kaupungin kynnyksille myös ongelmia maantierosvouden, rehottavan lehmipoikakulttuurin ja yleisen lainsuojattomuuden muodossa.